Document ID: 32012D0372

DEĊIŻJONI TAL-KUNSILL 2012/372/PESK
tal-10 ta’ Lulju 2012
li temenda u testendi d-Deċiżjoni tal-Kunsill 2010/330/PESK dwar il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX-IRAQ
IL-KUNSILL TAL-UNJONI EWROPEA,
Wara li kkunsidra t-Trattat dwar l-Unjoni Ewropea, u b’mod partikolari l-Artikolu 28, l-Artikolu 42(4) u l-Artikolu 43(2) tiegħu,
Wara li kkunsidra l-opinjoni tar-Rappreżentant Għoli tal-Unjoni għall-Affarijiet Barranin u l-Politika ta' Sigurtà,
Billi:
(1)
Fis-7 ta' Marzu 2005, il-Kunsill adotta l-Azzjoni Konġunta 2005/190/PESK dwar il-Missjoni Integrata tal-Unjoni Ewropea tal-Istat tad-Dritt għall-Iraq, EUJUST LEX (1).
(2)
Fl-14 ta' Ġunju 2010, il-Kunsill adotta d-Deċiżjoni 2010/330/PESK (2), li estendiet il-missjoni sat-30 ta' Ġunju 2012.
(3)
Wara r-rakkomandazzjonijiet fir-Reviżjoni Strateġika, il-missjoni għandha tiġi estiża b’perijodu ieħor ta' 18-il xhar iktar.
(4)
Il-missjoni EUJUST LEX-IRAQ ser titmexxa fil-kuntest ta’ sitwazzjoni li tista’ tiddeterjora u tista’ timpedixxi l-kisba tal-objettivi tal-azzjoni esterna tal-Unjoni kif stabbilit fl-Artikolu 21 tat-Trattat.
(5)
Id-Deċiżjoni 2010/330/PESK għandha għalhekk tiġi emendata kif meħtieġ,
ADOTTA DIN ID-DEĊIŻJONI:
Artikolu 1
Id-Deċiżjoni 2010/330/PESK hija b'dan emendata kif ġej:
(1)
L-Artikolu 2(4) huwa sostitwit b'dan li ġej:
“4. L-attivitajiet ta' taħriġ għandhom isiru fl-Iraq u fir-reġjun kif ukoll fl-Unjoni. Il-missjoni EUJUST LEX-IRAQ għandu jkollha uffiċċji fi Brussell, f'Bagdad, inkluża antenna f'Basra, u f'Erbil (Reġjun tal-Kurdistan).”.
(2)
L-Artikolu 2(5) huwa mħassar.
(3)
L-Artikolu 6(5) huwa sostitwit b'dan li ġej:
“5. Il-persunal kollu għandu jwettaq dmirijietu u jaġixxi fl-interess tal-Missjoni. Il-persunal kollu għandu jirrispetta l-prinċipji tas-sigurtà u l-istandards minimi stabbiliti mid-Deċiżjoni tal-Kunsill 2011/292/UE tal-31 ta’ Marzu 2011 dwar ir-regoli ta’ sigurtà għall-protezzjoni ta’ informazzjoni klassifikata tal-UE (*).
(*) ĠU L 141, 27.5.2011, p. 17.”." 						
(4)
L-Artikolu 10 huwa b’dan emendat kif ġej:
a)
il-paragrafu 1 huwa sostitwit b’dan li ġej:
“1. Il-Kmandant Ċivili tal-Operazzjoni għandu jidderieġi l-ippjanar mill-Kap tal-Missjoni ta' miżuri tas-sigurtà u jiżgura l-implimentazzjoni korretta u effettiva tagħhom għall-missjoni EUJUST LEX-IRAQ f'konformità mal-Artikoli 4 u 8.”;
b)
il-paragrafu 4 huwa mħassar;
c)
il-paragrafu 8 huwa sostitwit b'dan li ġej:
“8. Il-membri, il-persunal li jħarreġ u l-esperti tal-missjoni EUJUST LEX-IRAQ għandhom jagħmlu taħriġ obbligatorju fis-sigurtà u, meta jkun il-każ, eżamijiet mediċi qabel kwalunkwe skjerament jew ivvjaġġar lejn l-Iraq.”.
(5)
Fl-Artikolu 11, jiżdied il-paragrafu li ġej:
“2a. L-ammont ta' referenza finanzjarja maħsub biex ikopri n-nefqa relatata mal-Missjoni bejn l-1 ta' Lulju 2012 u t-30 ta' Ġunju 2013 għandu jkun ta' EUR 27 150 000.”.
(6)
Fl-Artikolu 16, it-tieni subparagrafu huwa sostitwit b'dan li ġej:
“Hija għandha tapplika mill-1 ta' Lulju 2010 sal-31 ta' Diċembru 2013.”.
Artikolu 2
Din id-Deċiżjoni għandha tidħol fis-seħħ fil-jum tal-adozzjoni tagħha.
Hija għandha tapplika mill-1 ta' Lulju 2012.
Magħmul fi Brussell, l-10 ta’ Lulju 2012.

Labels: 10
18
15
5